CELEX: 32019D1184
Language: mt
Date: 2019-07-03 00:00:00
Title: Deċiżjoni tal-Kummissjoni (UE) 2019/1184 tat-3 ta' Lulju 2019 dwar il-proposta għal inizjattiva taċ-ċittadini bl-isem “Inkabbru l-progress xjentifiku: l-għelejjel huma importanti!” (notifikata bid-dokument C(2019) 4975)

11.7.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 185/50
               
            
         DEĊIŻJONI TAL-KUMMISSJONI (UE) 2019/1184
         tat-3 ta' Lulju 2019
         dwar il-proposta għal inizjattiva taċ-ċittadini bl-isem “Inkabbru l-progress xjentifiku: l-għelejjel huma importanti!”
         
            
               (notifikata bid-dokument C(2019) 4975)
            
         
         (It-test Ingliż biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 211/2011 tal-Parlament Ewropew u tal-Kunsill tas-16 ta' Frar 2011 dwar l-inizjattiva taċ-ċittadini (1), u b'mod partikolari l-Artikolu 4 tiegħu,
         Billi:
         
                     (1)
                  
                  
                     Is-suġġett tal-proposta għal inizjattiva taċ-ċittadini bl-isem “Inkabbru l-progress xjentifiku: l-għelejjel huma importanti!” jirreferi għal dan: “Id-Direttiva 2001/18/KE hija antikwata. Aħna bħala studenti tax-Xjenzi tal-Ħajja nqisu li huwa importanti li nirrevedu l-mekkaniżmu ta' eżenzjoni attwali stipulat fid-Direttiva, fir-rigward ta' tekniki ġodda tat-tnissil tal-pjanti (NPBTs).”
                  
               
                     (2)
                  
                  
                     L-objettivi tal-proposta għal inizjattiva taċ-ċittadini jirreferu għal dan li ġej: “Speċifikament qed nitolbu aktar ċarezza legali u aktar definizzjonijiet. L-objettiv tagħna huwa li niffaċilitaw il-proċedura ta' awtorizzazzjoni għal dawk il-prodotti miksuba permezz ta' NPBEs, li jkun fihom karatteristiċi naturali eżistenti biss. L-għan huwa li jitjieb il-progress xjentifiku fl-Unjoni Ewropea filwaqt li jiġu protetti s-saħħa tal-bniedem u tal-annimali u l-ambjent.”
                  
               
                     (3)
                  
                  
                     It-Trattat dwar l-Unjoni Ewropea (TUE) isaħħaħ iċ-ċittadinanza tal-Unjoni u jqawwi aktar il-funzjonament demokratiku tal-Unjoni billi jipprevedi, fost l-oħrajn, li kull ċittadin ikollu d-dritt li jipparteċipa fil-ħajja demokratika tal-Unjoni permezz ta'inizjattiva taċ-ċittadini Ewropej.
                  
               
                     (4)
                  
                  
                     Għal dan l-għan, jenħtieġ li l-proċeduri u l-kundizzjonijiet meħtieġa għal inizjattiva taċ-ċittadini jkunu ċari, sempliċi, faċli biex jintużaw u proporzjonati man-natura tal-inizjattiva taċ-ċittadini, sabiex tiġi mħeġġa l-parteċipazzjoni taċ-ċittadini u biex l-Unjoni ssir iktar aċċessibbli.
                  
               
                     (5)
                  
                  
                     Att legali tal-Unjoni għall-fini tal-implimentazzjoni tat-Trattati jista' jiġi adottat għall-approssimazzjoni tad-dispożizzjonijiet stabbiliti b'xi liġi, regolament jew azzjoni amministrattiva fi Stati Membri li jkollhom bħala objettiv l-istabbiliment u l-funzjonament tas-suq intern, abbażi tal-Artikolu 114 tat-Trattat dwar il-Funzjonament tal-Unjoni Ewropea (TFUE).
                  
               
                     (6)
                  
                  
                     Għal dawn ir-raġunijiet, din il-proposta għal inizjattiva taċ-ċittadini ma taqax manifestament barra mill-qafas tas-setgħat tal-Kummissjoni li tressaq proposta għal att legali tal-Unjoni għall-fini tal-implimentazzjoni tat-Trattati, f'konformità mal-Artikolu 4(2)(b) tar-Regolament.
                  
               
                     (7)
                  
                  
                     Barra minn hekk, il-kumitat taċ-ċittadini ġie ffurmat u l-persuni ta' kuntatt inħatru skont l-Artikolu 3(2) tar-Regolament, u l-inizjattiva taċ-ċittadini proposta la tidher li hija manifestament abbużiva, fiergħa jew vessatorja, u lanqas ma tidher li tmur manifestament kontra l-valuri tal-Unjoni, kif stipulati fl-Artikolu 2 tat-TUE.
                  
               
                     (8)
                  
                  
                     Il-proposta għal inizjattiva taċ-ċittadini bl-isem “Inkabbru l-progress xjentifiku: l-għelejjel huma importanti!” jenħtieġ għalhekk li tiġi rreġistrata.
                  
               ADOTTAT DIN ID-DEĊIŻJONI:
         
            Artikolu 1
            Il-proposta għal inizjattiva taċ-ċittadini bl-isem “Inkabbru l-progress xjentifiku: l-għelejjel huma importanti!” hija b'dan irreġistrata.
         
         
            Artikolu 2
            Din id-Deċiżjoni għandha tidħol fis-seħħ fil-25 ta' Lulju 2019.
         
         
            Artikolu 3
            Din id-Deċiżjoni hija indirizzata lill-organizzaturi (il-membri tal-kumitat taċ-ċittadini) tal-proposta għal inizjattiva taċ-ċittadini bl-isem “Inkabbru l-progress xjentifiku: l-għelejjel huma importanti!”, irrappreżentati mis-Sinjura Lavinia SCUDIERO u mis-Sinjura Martina HELMLINGER li jaġixxu bħala persuni ta' kuntatt.
         
         
            Magħmul fi Brussell, it-3 ta' Lulju 2019.
            
               
                  Għall-Kummissjoni
               
               Frans TIMMERMANS
               
                  L-Ewwel Viċi President
               
            
         
         
            (1)  ĠU L 65, 11.3.2011, p. 1.